#  О б р а з л о ж е њ е

# Одлуке o изменама и допунама одлуке о буџету

**општине Ћуприја за 2022. годину**

 Законски основ за доношење Одлуке о изменама и допунама одлуке о буџету општине Ћуприја за 2022. годину садржан је у члану 63. Закона о буџетском систему – Ребалансом буџета врши се усклађивање прихода и примања и расхода и издатака буџета на нижем, вишем или истом нивоу.

 Овом Одлуком обим буџета увећан је за 63.955.000,00 динара (средства из буџета у износу од 43.385.000,00 динара и средства из других извора у износу од 20.570.000,00 динара).

 Код програма 0401 Заштита животне средине дошло је до повећања у износу од 9.350.000,00 динара (за Чишћење дивљих депонија 3.000.000,00 динара од Републике и за Реконструкцију и гасификацију котларнице Соколског дома 6.350.000,00 динара, од тога 3.000.000,00 од Републике).

 За потребе пројекта „Чиста Србија“ – геодетско снимање са израдом катастарско – топографског плана који обухвата снимање појаса водотокова у дужини од 30 км издвојено је 3.000.000,00 динара.

 Код програма 1201 Развој културе и информисања, средства добијена по Конкурсу за најбољу општинску управу од 2.300.000,00 динара биће употребљена за обезбеђивање и унапређење приступачности услуга локалне самоуправе особама са инвалидитетом, старијим суграђанима, мајкама са малом децом.

 Код пројекта 0602-5004 Реконструкција зграде општинске управе дошло је до увећања од 30% (8.700.000,00 динара), због повећања цена грађевинског материјала.

 Код програма 0501 Енергетска ефикасност и обновљиви извори енергије, дошло је до увећања од 20.000.000,00 динара (10.000.000,00 динара средства из буџета општине и 10.000.000,00 средства од Републике) за енергетску санацију стамбених зграда, породичних кућа и станова.

 С обзиром да епидемиолошка ситуација дозвољава организацију традиционалних манифестација које је општина Ћуприја годинама организовала, ове године ће бити одржане многе манифестације из области културе, туризма и пољопривреде, и стога је код индиректних корисника дошло до увећања обима апропријација од око 5.000.000,00 динара.

Код појединих индиректних корисника буџета општине Ћуприја дошло је до незнатних корекција расхода, због увећања трошкова за набавку енергената и електричне енергије.